Broj: 711-I-1406-P-186/21-02-8

Zagreb, 17. kolovoza 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka kao zamjenika predsjednice Povjerenstva, Tončice Božić, Aleksandre Jozić-Ileković i Tatijane Vučetić, kao članica Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev Ivane Živaljić, članice Gradskog vijeća Grada Trilja,** za davanjem mišljenja Povjerenstva, na 138. sjednici, održanoj 17. kolovoza 2021.g., daje sljedeće

**OČITOVANJE**

1. **Osobe koje se ne smatraju dužnosnicima u smislu ZSSI-a nisu obvezne postupati u skladu s odredbama navedenog Zakona, niti je Povjerenstvo protiv navedenih osoba nadležno voditi postupak zbog povrede odredbi istog pa tako niti zbog povrede članka 15. stavka 2. Zakona.**
2. **Iz podnormirane odredbe članka 15. stavka 2. ZSSI-a, ne proizlazi nedvojbena obveza da bi općinski načelnik, gradonačelnik, župan ili njihov zamjenik, u obavljanju funkcije člana skupštine trgovačkog društva u kojem jedinica lokalne, odnosno područne (samouprave) ima dionice ili udio u vlasništvu, bio vezan aktom predstavničkog tijela kojim se predlaže imenovanje člana uprave ili nadzornog odbora navedenog trgovačkog društva.**

Obrazloženje

U Povjerenstvu je dana 11. kolovoza 2021. pod brojem 711-U-4312-P-186/21-01-1 zaprimljen zahtjev za davanjem mišljenja podnesen od strane Ivane Živaljić, članice Gradskog vijeća Grada Trilja, povodom kojeg je otvoren predmet broj P-186/21.

U zahtjevu za davanjem mišljenja podnositeljica se poziva na odredbu članka 15. stavka 2. ZSSI-a kojim je propisan postupak imenovanja članova upravnih tijela i nadzornih odbora trgovačkih društava u kojima jedinica lokalne samouprave ima dionice ili poslovne udjele te na Smjernicu i uputu broj: 711-I-931-R-109/21-01-7 od 25. svibnja 2021.g. koju je s tim u vezi dalo Povjerenstvo. Nastavno na navedenu Smjernicu i uputu, od Povjerenstva se traži mišljenje odnosi li se ista na slučajeve kada funkciju člana skupštine trgovačkog društva u vlasništvu jedinice lokalne samouprave ne obnaša dužnosnik, već osoba koja se ne smatra dužnosnikom u smislu ZSSI-a.

Nadalje, s obzirom da sukladno članku 15. stavku 2. ZSSI-a dužnosnik, u konkretnom slučaju gradonačelnik Grada Trilja, za imenovanje člana nadzornog odbora trgovačkog društva u vlasništvu Grada Trilja treba imati prijedlog Gradskog vijeća navedene jedinice lokalne samouprave, od Povjerenstva se traži mišljenje je li prijedlog predstavničkog tijela obvezujuć te kakav je postupak u slučaju da gradonačelnik prijedlog predstavničkog tijela ne prihvati.

U zahtjevu za davanjem mišljenja se još postavlja pitanje može li član skupštine trgovačkog društva u vlasništvu jedinice lokalne samouprave uopće povrijediti odredbe ZSSI-a ako nije dužnosnik nego je samo imenovan od strane dužnosnika, a s obzirom da trgovačko društvo može biti u suvlasništvu više jedinica lokalne samouprave te se odluke donose većinom glasova, odnosno pojedini član skupštine ne može samostalno donositi odluke.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U ovom predmetu zahtjev je podnesen od strane osobe koja nije dužnosnik u smislu članka 3. ZSSI-a. Međutim, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje, jer se radi o dvojbi vezanoj i za primjenu odredbi ZSSI-a.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Povjerenstvo obrazlaže da je člankom 3. stavcima 1. i 2. ZSSI-a propisano tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe istog. Time je definiran i djelokrug rada te nadležnost Povjerenstva za odlučivanje o sukobu interesa. Osobe koje se ne smatraju dužnosnicima u smislu ZSSI-a nisu obvezne postupati u skladu s odredbama istog, niti je Povjerenstvo protiv navedenih osoba nadležno voditi postupak zbog povrede odredbi ZSSI-a, pa tako ni zbog povrede članka 15. stavka 2. istog Zakona, neovisno o tome što su navedene osobe na funkciju člana skupštine trgovačkog društva u vlasništvu jedinice lokalne ili područne (regionalne) samouprave imenovane od strane dužnosnika.

Sukladno navedenom, Smjernica i uputa broj: 711-I-931-R-109/21-01-7 od 25. svibnja 2021.g. koju je Povjerenstvo dalo vezano za primjenu članka 15. stavka 2. ZSSI-a ne odnosi se na članove skupština trgovačkih društava u vlasništvu jedinica lokalne i područne (regionalne) samouprave koji nisu dužnosnici u smislu ZSSI-a.

Povjerenstvo nadalje obrazlaže da je u dosadašnjoj praksi, u situacijama kada je dužnosnik (općinski načelnik, gradonačelnik, odnosno župan ili njihov zamjenik) u obavljanju funkcije člana skupštine trgovačkog društva u vlasništvu jedinice lokalne, odnosno područne (regionalne) samouprave odlučivao o imenovanju članova uprave ili nadzornog odbora tog trgovačkog društva bez prijedloga predstavničkog tijela, pokretalo postupak radi utvrđivanja moguće povrede članka 15. stavka 2. ZSSI-a te odlučivalo o povredi ove zakonske odredbe.

Međutim, u odnosu na pitanje koje se odnosi na obvezatnost prijedloga predstavničkog tijela, ističe se da je navedena pravna norma kojom je propisan postupak imenovanja manjkava i nedorečena jer istom nije izričito propisano je li skupština trgovačkog društva ujedno vezana aktom predstavničkog tijela u pogledu osoba koje se predlažu na ove funkcije, što bi trebao biti smisao te norme, ali ga ona na pravno zadovoljavajući način nije razradila.

S obzirom na podnormiranost navedene zakonske odredbe, ne proizlazi nedvojbena obveza da bi skupština trgovačkog društva bila vezana navedenim prijedlogom predstavničkog tijela, dok su za tumačenje eventualne protupravnosti neprihvaćanja prijedloga koja bi proizlazila iz propisa kojima je uređeno imenovanje članova uprave ili nadzornog odbora trgovačkih društava, nadležna tijela koja te propise primjenjuju.

Slijedom navedenog Povjerenstvo je dalo mišljenje kao što je navedeno u izreci ovog akta.

ZAMJENIK PREDSJEDNICE POVJERENSTVA

Davorin Ivanjek, dipl.iur.

Dostaviti:

1. Ivana Živaljić, putem e-maila
2. Objava na internetskoj stranici Povjerenstva
3. Pismohrana